Okresná prokuratúra Košice I 
Mojmírova 5, 041 47 Košice 1 	

Sp. zn. : 4 Pv 587/13/8802	Košice I, 25.2.2014
EEČ : 2-63-97-2014

U Z N E S E N I E

Trestná vec:	obvinený XXXXX 
Zločin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 172 odsek 1 písmeno a, písmeno d Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Košice I
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: XXXXX
- v Košiciach XXXXX od presne nezistenej doby do 27.09.2013 v záhradnej chate i na pozemku patriacemu k záhradnej chate bez popisného čísla nachádzajúceho sa na parcele číslo XXXXX v sklenníku pestoval rastliny rodu konope (Cannabis) a súčasne  prechovával sušený rastlinný materiál rodu konope (Cannabis), kedy dňa 27.09.2013 v čase o 20.00 hod. pri výkone domovej prehliadky bolo okrem iného u neho zaistených 5 kusov vysadených zelených rastlín rodu konope (Cannabis), 3 kusy sušených rastlín rodu konope (Cannabis) a PE vrecko s tlakovým uzáverom o rozmere 32 x 20 cm s obsahom podrvenej rastlinnej zmesi a 1 konárika rodu konope (Cannabis), z ktorého množstva  upotrebiteľný materiál na fajčenie tvoril 726,60 g s priemernou koncentráciou od 1,2 % do 5,8 % hmotnostných THC (tetrahydrokanabinolu), čo zodpovedá najmenej 978 obvykle jednorázovým dávkam drogy spôsobilej po aplikovaní nepriaznivo ovplyvniť psychiku človeka, pričom rastliny rodu Cannabis (konope) sú zaradené v zmysle zákona NR SR č. 139/1998 Z.z. o omamných látkach, psychotropných látkach a prípravkoch v znení neskorších predpisov do I. skupiny omamných látok a účinná látka tetrahydrokanabinol (THC) do I. skupiny psychotropných látok v zozname omamných a psychotropných látok, 

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením vyšetrovateľa Okresného riaditeľstva PZ v Košiciach, odbor kriminálnej polície, XXXXX sp. zn. ČVS:ORP-XXXXX z XXXXX bolo začaté trestné stíhanie pre zločin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 ods. 1 písm. a), d) Trestného zákona  a uznesením z XXXXX bolo podľa § 206 ods. 1 Trestného poriadku vznesené obvinenie XXXXX, nar. XXXXX v XXXXX, trvalo bytom XXXXX, ul. XXXXX, XXXXX, od 28.09.2013 umiestneného v Psychiatrickej liečebni XXXXX v XXXXX pre zločin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 ods. 1 písm. a), d) Trestného zákona na tom skutkovom základe, že :

- od presne nezistenej doby do 27.09.2013 v objekte i na pozemku patriacemu k záhradnej chate bez popisného čísla nachádzajúceho sa v Košiciach - XXXXX na parcele číslo XXXXX pestoval rastliny rodu konope (Cannabis) a súčasne  prechovával sušený rastlinný materiál rodu konope (Cannabis), kde dňa 27.09.2013 v rámci výkonu domovej prehliadky bolo okrem iného u neho zaistených 5 kusov vysadených rastlín rodu konope (Cannabis), ako aj 2 kusy vysušených rastlín rodu konope (Cannabis) celkovo v množstve predstavujúcom minimálne 978 obvykle jednorázovej dávky drogy, pričom rastliny rodu Cannabis (konope) sú uvedené v I. skupine omamných látok v zozname omamných a psychotropných látok uvedených v zákone č. 13/2004 Z.z.  
Obvinený sa ku skutku priznal v celom rozsahu. Uviedol, že marihuanu si pestoval sám pre seba na liečebné účely, nakoľko trpel depresiami. Z dôvodu nežiadúcich účinkov liekov užíval marihuanu po čom sa cítil lepšie. Marihuanu používal výlučne pre vlastnú potrebu. Svoje konanie oľutoval.
Priznanie obvineného korešponduje s ďalšími vo veci vykonanými dôkazmi, ktoré obvineného usvedčujú zo spáchania trestného činu, najmä zápisnicou o vykonaní domovej prehliadky, z nej vyhotovenej fotodokumentácie, ďalej znaleckým posudkom Kriminalistického a expertízneho ústavu PZ, XXXXX z ktorého vyplynulo, že expertíznym skúmaním predmetov - vydaných obvineným pri vykonaní domovej prehliadke okrem iného aj 5 kusov vysadených zelených rastlín rodu konope (Cannabis), 3 kusov sušených rastlín rodu konope (Cannabis) a PE vrecka s tlakovým uzáverom o rozmere 32 x 20 cm s obsahom podrvenej rastlinnej zmesi a 1 konárika rodu konope (Cannabis) bolo zistené, že z uvedeného množstva upotrebiteľný materiál na fajčenie tvoril 726,60 g s priemernou koncentráciou od 1,2 % do 5,8 % hmotnostných THC (tetrahydrokanabinolu), čo zodpovedá najmenej 978 obvykle jednorázovým dávkam drogy spôsobilej po aplikovaní nepriaznivo ovplyvniť psychiku človeka, pričom rastliny rodu Cannabis (konope) sú zaradené v zmysle zákona NR SR č. 139/1998 Z.z. o omamných látkach, psychotropných látkach a prípravkoch v znení neskorších predpisov do I. skupiny omamných látok a účinná látka tetrahydrokanabinol (THC) do I. skupiny psychotropných látok v zozname omamných a psychotropných látok. 
Podľa § 130 ods. 5 Trestného zákona návykovou látkou sa na účely tohto zákona rozumie alkohol, omamné látky, psychotropné látky a ostatné látky spôsobilé nepriaznivo ovplyvniť psychiku človeka alebo jeho ovládacie alebo rozpoznávacie schopnosti, alebo sociálne správanie.
Preskúmaním vyšetrovacieho spisu a z toho znaleckého posudku z odboru zdravotníctvo a farmácia, odvetvie psychiatria podaného na obvineného bolo preukázané, že obvinený XXXXX trpí už asi desať rokov závažnou duševnou chorobou a to schizoafektívnou poruchou - manický typ a ide tiež u obvineného o škodlivé užívanie kanabinoidov. Tieto poruchy boli prítomné i v čase spáchanie trestného činu, preto rozpoznávacie a ovládacie schopnosti vzhľadom na spáchanú trestnú činnosť u obvineného boli v miere podstatne znížené : obvinený nebol schopný rozpoznať protiprávnosť svojho konania ani ho plne ovládať z chorobných príčin. Keďže obvinený sa počas aktuálnej ústavnej ochrannej psychiatrickej liečby v PL XXXXX podrobuje intenzívnej farmakoterapii, čím došlo k stabilizácii jeho psychického stavu, je plne schopný chápať zmysel trestného konania. V súčasnosti jeho stav znalci hodnotia ako kompenzovaný, v kritickú dobu spáchania trestného činu lieky neužíval ani nedodržiaval liečebný režim, čím jeho duševný stav bol vtedy plne ovplyvňovaný chorobnými - psychotickými obsahmi myslenia a vnímania, rozpoznávacie aj ovládacie schopnosti vzhľadom na spáchanú trestnú činnosť boli v miere podstatne znížené z chorobných príčin. Schizoafektívna porucha je psychická choroba vo vlastnom zmysle slova, ktorá nie je len prechodná, ale trvalá. Obvinený je hospitalizovaný v Psychiatrickej liečebni v XXXXX od 28.09.2013 na základe uznesenia Okresného súdu XXXXX XXXXX sp.zn. XXXXX z XXXXX, ktorým bolo rozhodnuté o uložení ochranného psychiatrického liečenia ústavnou formou v inej trestnej veci, kde z rovnakých dôvodov došlo k zastaveniu trestného stíhania obvineného.
Zistenia, ku ktorým dospeli znalci psychiatri možno posúdiť ako okolnosti, vylučujúce trestnú zodpovednosť obvineného. 
	Podľa § 215 ods. 1 písm. e) Trestného poriadku prokurátor trestné stíhanie zastaví ak obvinený nebol v čase činu pre nepríčetnosť trestne zodpovedný.
Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo inak ovládať svoje konanie, nie je za tento čin trestne zodpovedný, ak tento zákon neustanovuje inak.
	Zastaviť trestné stíhanie z tohto dôvodu možno až vtedy, keď sa zistí, že stíhaný skutok sa stal, napĺňa znaky určitého trestného činu a spáchal ho obvinený, ktorý nebol v čase činu pre nepríčetnosť trestne zodpovedný. 
	Z uvedených dôvodov, najmä s poukazom na závery znaleckého psychiatrického posudku na obvineného XXXXX bolo potrebné rozhodnúť tak, ako to vyplýva z výrokovej časti tohto uznesenia.  

Poučenie:
Proti tomuto uzneseniu je prípustná sťažnosť, ktorú možno podať do 3 dní od jeho oznámenia na Okresnú prokuratúru v Košiciach.
O sťažnosti, ktorá má odkladný účinok rozhodne prokurátor Krajskej prokuratúry v Košiciach . 

JUDr. Dagmar Vargová
prokurátorka